Motoris glo by verkeerslig geskiet‘n Skermskoot uit die video. Bystanders het Donderdagoggend hulpeloos toegekyk hoe ŉ motoris in een van die gesogste sakegebiede in Gauteng by ŉ verkeerslig beroof word en oënskynlik geskiet word. In ŉ video wat deur kantoorpersoneel in Sandton geneem is, kan gesien word hoe twee mans helder oor dag ŉ Volkswagen Polo by ŉ verkeerslig aankeer. Die voorval het op die hoek van 5de Straat en Katherinestraat in Dennehof, Sandton, plaasgevind. Een van die mans ruk die passasiersdeur oop, terwyl die ander een aan die bestuurder se kant die venster breek. Luidens berigte het een van die verdagtes skynbaar ŉ skoot in die motor afgevuur. Een van die personeellede sê in die video dat sy kon sien hoe die motoris val. Maroela Media wag nog vir die polisie of paramedici om te bevestig of die motoris inderdaad gewond is. Kort ná die angswekkende voorval spring die verdagtes in ŉ ander motor met items wat hulle uit die slagoffer se motor gebuit het en vlug van die toneel af. Hierdie motor het skynbaar nie enige nommerplate nie. Shawn Herbst, woordvoerder van Netcare 911, het aan Maroela Media bevestig dat paramedici om 10:43 na die adres ontbied is, maar presiese besonderhede oor die voorval is nog skraps. Maroela Media het ook navraag aan die polisie gerig, maar wag nog op terugvoer in dié verband. Op hierdie stadium is dit nie duidelik wat die verdagtes se motief vir die aanval is nie, maar owerhede was glo op die toneel om die saak te ondersoek. Die verdagtes vlug glo in ‘n motor sonder nommerplate. (Skermskoot)